tomron87/hebrew-wikipedia-sentences-corpus huggingface dataset:
צורתו מתומנת, קמרון הצלעות שלו נתמך על ידי עמוד מרכזי.
העמוד מוקף במוטות של שיש פרבק (Purbeck Marble), המתרוממים אל כותרת עלעלית רציפה בודדת גלית של עלי אלון ואצטרובלים, שונה מאוד מעיטורי העלים הנוקשים של הסגנון האנגלי המוקדם.
מעל לפס המקיף את הכותרת מתרוממים 32 צלעות ויוצרים אפקט של "עץ דקל גדול".
החלונות גדולים עם תחרת אבן מקושטת גאומטרית שמתחילה להראות התארכות הצורה, ואוגי בחלק התחתון של תחרת האבן, מאפיין של תחרת אבן מקושטת זורמת.
החלונות עדיין מכילים זכוכית עתיקה.
מתחת לחלונות יש 51 גומחות, שהחופות שלהם מקושטות בתגליפי אבן הכוללים ראשים רבים המגולפים בסגנון עליז.
קתדרלת ולס מכילה את אחד האוספים המשמעותיים ביותר של ויטראז'ים באנגליה, למרות נזק שנגרם על ידי כוחות הפרלמנט ב-1642 ו-1643. הזכוכית העתיקה ביותר ששרדה מתוארכת לשלהי המאה ה-13 והיא בשני חלונות בצד המערבי של גרם המדרגות המוביל אל בית מועצת הקתדרלה.
שני חלונות במעבר הדרומי של בית המקהלה הם מ-1310–1320.
בקפלת הגבירה יש חמישה חלונות, שמתוכם ארבעה מתוארכים ל-1325–1330 וכוללים דמויות של הקדוש המקומי, דאנסטן.
החלון המזרחי שוחזר למראה המקורי על ידי תומאס וילמנט (Thomas Willement) ב-1845. בחלונות האחרים יש חופות שלמות, אבל החלקים הציוריים מקוטעים.
החלון המזרחי של בית המקהלה הוא חלון רחב המחולק לשבע רצועות המתוארך ל-1340–1345. הוא מתאר את אילן ישי (הגנאלוגיה של ישו על פי הנצרות) ומדגים את השימוש בכסף, טכניקה חדשה המאפשרת לאמן לצייר פרטים על זכוכית בצהוב, כמו גם בשחור.
הצירוף של זכוכית ירוקה וצהובה והוספת כתמי צבע צהוב זוהר הוא המקור לכינוי הנפוץ "חלון מוזהב".
צמודים אליו משני הצדדים חלונות של קומת התאורה, ומתחתיו פסלים גדולים של קדושים, שגם הם מתוארכים ל-1340–1345. ב-2010 בוצעה עבודת שימור נרחבת על חלון אילן ישי.
הפנלים בקפלת קתרינה הקדושה מיוחסים לארנולד מניימכן (Arnold of Nijmegen) ומתוארכים סביב 1520. הם נרכשו מהכנסייה החרבה של סנט ז'אן מרואן, כשהפנל האחרון נרכש ב-1953.
מרבית תגליפי האבן בקתדרלת ולס הם בכותרות דמויות העלים בסגנון "העלה הנוקשה".
ניתן לראותם מקשטים את העמודים בספינה המרכזית, בבית המקהלה ובשני הטרנספטים.
סגנון העלה הנוקשה הוא מופשט מאוד.
אף שייתכן כי הושפעו משריגים של עלי אקנתוס או עלי גפן, לא ניתן לשייכם בקלות למין צמח כלשהו.
בקתדרלה הגילוף של העלים מגוון וחסון.
העלים הבולטים והחללים שנחצבו מתחתיהם מטילים צללים היוצרים ניגוד עם פני השטח של העמודים.
בטרנספטים וכלפי המצלב בספינה המרכזית יש בכותרות תגליפים קטנים רבים של דמויות בין העלים.
אלו כוללים אדם הסובל מכאב שיניים וסדרה של ארבע סצנות המתארות את מחיר החטא באמצעות סיפור על גונבי פירות הזוחלים לתוך פרדס וחוטפים עקב כך מכות מהאיכר.
תגליף אבן ידוע נוסף הוא במעבר של הטרנספט הצפוני: זיז בקיר המקושט בעלים, שעליו מטפסת לטאה, שלעיתים מזוהה כסלמנדרה, שבנצרות היא סמל לחיי נצח.
תגליפי אבן בסגנון הגותי המקושט אפשר לראות בקצה המזרחי של הבניינים, שבהם יש כיסויי מפגש צלעות בקמרונות (באנגלית boss) מגולפים רבים.
בבית מועצת הקתדרלה, התגליפים של 51 הגומחות כוללים ראשים קטנים במגוון גדול, רבים מהם מחייכים או צוחקים.
דמות מוכרת היטב היא של זיז בדמות נזיר הקוטל דרקון במדרגות של בית מועצת הקתדרלה.
הכותרת הרציפה הגדולה המקיפה את העמוד המרכזי של בית מועצת הקתדרלה שונה בצורה בולטת מסגנון העלה הנוקשה של תקופת הסגנון הגותי האנגלי המוקדם.
בניגוד לבליטות העזות, ולחיתוכי האבן מתחתיהם של היצירות המוקדמות יותר, יש לתגליפים אלו צורה גלית וניתן לזהותם בוודאות כעלי גפן.
בקמרונות של הקלויסטר מהמאה ה-15 יש כיסויי מפגש צלעות קטנים רבים המקשטים את הקמרון.
שניים מתגליפי אבן אלו בפרוזדור המערבי, סמוך לבית הקפה וחנות המזכרות, תוארו כשילה נה גיג, כלומר דמויות נשיות המציגות לראווה את איבר המין שלהן, ונחשבות בדרך כלל כקשורות לתיאורים של תשוקה או עם טקסי פריון קדומים, אם כי יש החולקים על תיאור זה בוולס.
בקתדרלת ולס יש את אחד המקבצים היפים ביותר של מיזריקורד בבריטניה.
לכמורה בקתדרלה יש מסורת ארוכה של שירה ודקלום מתוך ספר תהילים כל יום, יחד עם התפילות היומיות האחרות (Liturgy of the Hours).
בימי הביניים הכמרים והדיאקונים התקבצו בכנסייה שמונה פעמים ביום לתפילה על פי ספר השעות.
מכיוון שרוב התפילה נאמרה בעמידה הותקנו בכנסיות רבות תאים שבהם המושבים נטו כלפי מעלה על מנת לייצר מדף נוח לנזיר או לכומר להישען עליו.
הם נקראו מיזריקורד משום שהתקנתם הייתה מעשה חסד.
למיזריקורד יש בדרך כלל זיז בצורת דמות מגולפת שעליו נשען המדף.
הדמות ממוסגרת על ידי שני מוטיבים פרחוניים המכונים במונחי ההרלדיקה כ"תומכים" (supporters).
המיזריקורדים מתוארכים בין 1330 ל-1340. ייתכן שהם גולפו בהשגחתו של הנגר האמן ג'ון סטרוד (John Strode), אף ששמו לא מתועד לפני 1341. הוא נעזר בברתולומאו קוואטר (Bartholomew Quarter), ששמו מופיע בכתובים משנת 1343. במקור היו תשעים, שמתוכם שרדו שישים וחמישה.
שישים ואחד הותקנו בבית המקהלה, שלושה מוצגים בקתדרלה ואחד מוצג במוזיאון ויקטוריה ואלברט בלונדון.
תאי ישיבה חדשים הוזמנו כאשר הקצה המזרחי של בית המקהלה הורחב בתחילת המאה ה-14. הכמרים התלוננו שהם נשאו בעלות הבנייה מחדש והורו שאנשי הדת שנשאו תואר של prebendary ישלמו עבור תאי הישיבה שלהם.
כאשר בית המקהלה המשופץ נפתח ב-1339 היו מיזריקורדים רבים בלתי מושלמים, כולל חמישית מה-65 ששרדו.
רבים מאנשי הדת לא שילמו ונדרשו לתרום בסך הכול 200 ליש"ט.
המיזריקורדים שרדו טוב יותר מחלקים אחרים של תאי הישיבה, שבמהלך הרפורמציה הפרוטסטנטית קוצצו החופות שלהם ומעליהם הותקנו גלריות.
אחד המיזריקורדים, המתאר נער השולף קוץ מרגלו, מתוארך למאה ה-17. ב-1848 בוצע סידור מחדש מלא של הריהוט בבית המקהלה, ונעשה שימוש מחדש ב-61 מהמיזיריקורדים בתאי הישיבה שנבנו מחדש.
הנושאים של התגליפים של המשען העיקרי של המיזריקורדים מגוון מאוד, אבל כשנושאים רבים משותפים שבים ועולים בכנסיות שונות.
בדרך כלל, הנושאים פחות אחידים ופחות קשורים לביבליה ולתאולוגיה הנוצרית מאשר הנושאים של פסלונים קטנים במקומות אחרים בתוך הכנסיות, כדוגמה אלו שעל כיסויי מפגש הצלעות.
הדבר בולט בקתדרלת ולס, שבה אף אחד מהמיזריקורדים אינו קשור ישירות לסיפור תנכ"י.
לנושאים, שנבחרו על ידי המגלף בעץ, או שאולי על ידי האדם ששילם בגין התא, אין נושא בולט.
האלמנט המאחד היחיד הם הקישוטים העגולים משני צדי הפסלון המרכזי, שכולם הם עלווה מגולפת להפליא, במרבית המקרים בסגנון המקושט המאוחר הרשמי, אבל כמה דוגמאות של עלווה טבעית, כולל ורדים וחבלבלים (Convolvulus).
לרבים מהנושאים יש פרשנויות מסורתיות.
הדמות של "שקנאי" ממין נקבה הפוצעת עצמה על מנת להזין את גוזליה בדמה היא סמל מוכר לאהבתו של ישו את הכנסייה.
חתול המשחק בעכבר יכול לייצג את השטן הלוכד את נפש האדם.
נושאים אחרים מתארים סיפורי מעשה פופולריים או אימרות כדוגמת "כאשר השועל מטיף, השגח על ברווזייך".
נושאים רבים הם דמויות של בעלי חיים, שחלקם עשויים לסמל מידות רעות או סגולות אנושיות, או היבט של האמונה.
עשרים ושבעה מהתגליפים מתארים בעלי חיים: ארנבות, כלבים, כלבלב הנושך חתול, כבשה המאכילה טלה, קופים, אריות, עטלפים, והמוטיב הנוצרי הקדום של שתי יונים שותות מתוך כד.
לשמונה עשרה מיזריקורדים יש נושאים מיתולוגיים, כולל בתולות ים, דרקונים ווייוורן.
חמישה מהתגליפים הם נרטיב מובהק, כמו השועל והאווז, וסיפור אלכסנדר הגדול שעלה לגן עדן באמצעות גריפונים.
יש שלושה ראשים: בישוף עם מצנפת בישוף, מלאך ואישה עוטה רעלה על שערה המסודר בסלילים מעל לכל אוזן.
אחד עשר תגליפים הם של דמויות אנושיות, ביניהם כמה שעיצובם יוצא דופן, בשל העובדה שגולפו על ידי האמן במיוחד עבור מטרתם לתמוך במדף.
דמות אחת שוכבת מתחת למושב, תומכת במדף בלחיה, ביד אחת וברגל אחת.
אחרת יושבת בצורה מעוותת התומכת במשקל על מרפקה, בעוד דמות אחרת כורעת על ברכיה כשרגליה פשוקות לרווחה ומבט מתוח על פניה.
כמה מהאביזרים והמונומנטים של הקתדרלה הם בני כמה מאות שנים.
הסטנדר מפליז בקפלת הגבירה הוא מ-1661 שבו יש לוח מעוצב וציצה בצורת עלווה.
בקפלה שבטרנספט הצפוני יש סורג עץ אלון מהמאה ה-17 שבו יש עמודים, ששימש בעבר כתאים לפרות, שבו כותרות וכרכוב מהסדר האיוני, מעל קברו דמוי התיבה של ג'ון גודלי (John Godelee).
יש תיבת אלון נעולה מהמאה ה-14, ששימשה לאחסן את החותם של מועצת הקתדרלה ומסמכים חשובים.
כס הבישוף מתוארך ל-1340, שחזיתו המשופעת מורכבת מפנלים ומדרגות מאבן מובילות אליו, וחופה עמוקה בצורת אוגיי מעליו, עם גומחה בעלת שלושה שלבים וצריחונים.
כס הבישוף שוחזר על ידי אנתוני סאלווין (Anthony Salvin) סביב 1850. מול כס הבישוף יש דוכן מטיף מתומן מהמאה ה-19 על בסיס שבו יש חלל המצופה בלוחות עץ, והמדרגות עולות מהספינה המשנית הצפונית.
אגן הטבילה העגול בטרנספט הדרומי הוא מהקתדרלה האנגלו-סקסונית הקודמת ויש בו ארקדה של קשתות מעוגלות על כן עגול.
הכיסוי של האגן נוצר ב-1635 והוא מקושט בראשי ילדים מכונפים.
הקפלה של מרטין מטור היא אנדרטה לכל אחד מאנשי סאמרסט שנפלו במלחמת העולם הראשונה.
בטרנספט הצפוני יש שעון (Wells Cathedral clock) שעון אסטרונומי מבערך 1325, שמשערים שהוא יצירה של פיטר לייטפוט (Peter Lightfoot), נזיר מגלסטונברי.
המנגנון שלו המתוארך בין 1386 ו-1392, הוחלף במאה ה-19, והמנגנון המקורי הועבר למוזיאון המדע בלונדון, שבו הוא ממשיך לפעול.
זהו השעון העתיק ביותר ששרד באנגליה אחרי השעון של קתדרלת סולסברי.
לוח השעון הוא הלוח המקורי מימי הביניים.
בנוסף להצגת הזמן על בסיס 24 שעות, הוא משקף את תנועת השמש והירח, מופע הירח, והזמן מאז הירח החדש הקודם.
המחוג האסטרונומי מייצג את המודל הגאוצנטרי או ההשקפה שקדמה לקופרניקוס על היקום, כשהשמש והירח סובבים סביב כדור הארץ הקבוע במרכז, כמו של השעון בכנסייה של אוטרי סנט מרי (Ottery St Mary).
רבעי שעה מנוגנים על ידי בובה מכנית קטנה המכונה ג'ק בלנדיפרס (Jack Blandifers), המכה בשני פעמונים בפטישים ובשניים אחרים בעקביו.
ברגע שהשעון מצלצל את רבע השעה פורצים אבירים בתחרות הפלה ברומח מעל לוח השעון.
בקיר החיצוני של הטרנספט, מול ויקארס הול, יש לוח שעון נוסף של אותו שעון, שהוצב שם כשבעים שנים אחרי השעון הפנימי ופועל על ידי אותו מנגנון.
לוח השעון השני כולל דמויות של אבירים בשריון המצלצלים כל רבע שעה.
ב-2010 פרש לגמלאות האדם שהפעיל את מנגנון המתיחה הידני של השעון והוא הוחלף על ידי מנגנון חשמלי.
התיעוד הראשון של עוגב בכנסייה זו הוא מ-1310. עוגב קטן, קרוב לוודאי עבור קפלת הגבירה, הותקן ב-1415. ב-1620 עוגב שנבנה על ידי תומאס דאלם (Thomas Dallam) הותקן בקתדרלה בעלות של קרוב ל-400 ליש"ט (שווה ערך ל-37,000 ליש"ט במונחי 2014).
העוגב שהותקן ב-1620 הושמד על ידי כוחות הפרלמנט ב-1643. עוגב שנבנה ב-1662 הורחב ב-1786 ושוב ב-1855. העוגב הנוכחי נבנה ב-1909–1910 על ידי חברת האריסון והאריסון (Harrison & Harrison) מדרהאם, תוך שמירה על החלקים הטובים ביותר מהעוגב הקודם.
חברה זו עדיין מתחזקת את העוגב.
יש בקתדרלה גם עוגב קטן (chamber organ) שנבנה על ידי חברת בוני העוגבים הסקוטית למרמיור (Lammermuir), הנשמר בדרך כלל בבית המקהלה, אבל שניתן להזיזו לחלקים אחרים בקתדרלה לטקסים וקונצרטים.
משתמשים בו באופן שוטף לליווי אותנטי של מוזיקת טיודור ומוזיקת בארוק.
נגן העוגב הראשון המתועד בקתדרלת ולס הוא וולטר בייגל (Walter Bagele), ומאז נשאו במשרת נגן העוגב או שוליית הנגן כ-60 אנשים.
מאז 909 פועלת בקתדרלה מקהלת בנים.
נכון ל-2018 יש במקהלה 18 בנים ו-18 בנות בגילאים משמונה ועד ארבעה עשר.
מקהלת הגברים הקרויה ויקארס קורל (Vicars Choral) הוקמה במאה ה-12 והייתה אחראית יחד עם מקהלת הבנים על הליטורגיה המושרת עד להקמת מקהלת בנות ב-1994. הבנים והבנות שרים לחלופין עם מקהלת הגברים והם לומדים בבית הספר של קתדרלת ולס.
נכון ל-2018 מונה מקהלת הגברים שנים עשר גברים, שמתוכם שלושה מקבלים מלגה (choral scholars).
מאז 1348 התגוררו החניכים (College of Vicars) בחצר שהוסבה במאה ה-15 לוויקארס קלוז.
מקהלת הגברים מופיעה בדרך כלל עם מקהלת הבנים, למעט בימי רביעי, שאז הם שרים לבדם, מה שמאפשר להם לשיר רפרטואר שונה, בייחוד קנטוס פלאנוס.
בדצמבר 2010 הכתיר כתב העת גרמופון את מקהלת קתדרלת ולס כ"מקהלת הילידים הטובה ביותר בעולם".
המקהלה מלווה את הליטורגיה בשירה בכל ימות השבוע.
המקהלה הקליטה ביצועים רבים ומופיעה גם במקומות אחרים, כולל הופעות בבייג'ינג והונג קונג ב-2012. הרפרטואר של המקהלה נע בין מוזיקת כורלית של הרנסאנס ועד מוזיקה עכשווית.
המקהלה החופשית של קתדרלת ולס (Wells Cathedral Voluntary Choir) היא מקהלת בוגרים מעורבת שבה 30 חברים, שהוקמה ב-1968 כדי לשיר במיסת חצות בערב חג המולד, והוזמנה לשיר בטקסים מיוחדים אחרים.
המקהלה שרה כיום במסגרת כ-50 טקסים בשנה, כאשר מקהלת הקתדרלה בפגרה או בסיור, ובמשך שבוע אחד בשנה שרה בקתדרלה אחרת כ"מקהלה אורחת".
אף שהרפטואר שלה הוא בעיקר דתי, הוא כולל גם צורות מוזיקה אחרות, כמו גם הופעות באירועים כגון חתונות ולוויות.
חברת האורטוריה של קתדרלת ולס
הקתדרלה היא משכן לחברת האורטוריה של קתדרלת ולס (Wells Cathedral Oratorio Society), שנוסדה ב-1896. החברה הכוללת כ-160 זמרים מופיעה בשלושה קונצרטים בשנה תחת שרביט המנצח של מתיו אוונס (Matthew Owens), נגן העוגב ומנצח המקהלה של הקתדרלה.
הקונצרטים נערכים בדרך כלל בתחילת נובמבר, דצמבר (הביצוע השנתי של האורטוריה משיח מאת גאורג פרידריך הנדל) ושלהי מרץ.
היא מופיעה יחד עם תזמורות מתמחות כולל: מיוזיק פור א ויל (Music for Awhile), כמילאון ארטס (Chameleon Arts) ולה פוליה (La Folia).
הפעמונים בקתדרלת ולס הם מקבץ עשרת הפעמונים הכבד ביותר בעולם.
פעמון הטנור (העשירי והגדול ביותר), ידוע כהארוול (Harewel), שוקל 2,864 קילוגרם.
הפעמונים תלויים בצורת מעגל שלם בסגנון האנגלי המכונה "צלצול משנה" (change ringing).
כל הפעמונים תלויים במגדל הדרום-מערבי, אם כי בעבר חלקם היו תלויים במגדל המרכזי.
הספרייה שוכנת מעל לאגף המזרחי של הקלויסטר, ונבנתה בין 1430 ל-1508. האוסף בספרייה מתחלק לשלושה: מסמכים קדומים, המאוחסנים בחדר מונימנט (Muniment Room); האוסף הקודם ל-1800 מאוחסן ב"ספרייה המשורשרת" (Chained Library); והאוסף אחרי 1800 מאוחסן בחדר הקריאה (Reading Room).
האוסף הקודם יותר של מועצת הקתדרלה נהרס בתקופת הרפורמציה, ולכן הספרייה הנוכחית כוללת בעיקר ספרים מודפסים מוקדמים, ולא כתבי יד מימי הביניים.
הספרים המוקדמים ביותר כוללים 2,800 כרכים והם מראים על תחומי העניין של חברי מועצת הקתדרלה מהרפורמציה ועד 1800. המוקד של אוסף זה הוא בעיקר תאולוגיה, אבל יש גם כרכים על מדע, רפואה, חקר ארצות ושפות.
ספרים המעוררים עניין מיוחד כוללים תולדות הטבע של פליניוס הזקן שהודפס ב-1472, מפת העולם של אברהם אורטליוס, שהודפסה ב-1606, ואוסף יצירות של אריסטו שהיו שייכות פעם לארסמוס מרוטרדם.
הספרייה פתוחה לציבור בשעות מסוימות בקיץ ויש בה תצוגה קטנה של מסמכים וספרים.
הקתדרלה שוכנת בשטח הקרוי Liberty of St Andrew, הכולל את הקתדרלה והאזור סביב לה.
הקתדרלה שוכנת מול כר דשא נרחב הקרוי מדשאת הקתדרלה (Cathedral Green), שאליה אפשר להגיע בשלושה שערים עתיקים: בית השער של בראון (Brown's Gatehouse), שער חסרי הפרוטה (Penniless Porch) ושער השרשרת (Chain Gate).
מול המדשאה שוכן גם בית הדיקן העתיק (Old Deanery).
המבנה במקור מהמאה ה-12, נבנה מחדש בשלהי המאה ה-15 על ידי הדיקן גנתורפ (Gunthorpe), ושופץ על ידי הדיקן בתהרסט (Bathurst) בשלהי המאה ה-17. המבנה אינו משמש יותר למגורי הדיקן, אלא כמשרדים של הדיוקסיה.
דרומית לקתדרלה שוכן ארמון הבישוף המוקף חפיר, שבבנייתו הוחל ב-1210 על ידי הבישוף ג'וסלין מוולס, אבל הוא מתוארך בעיקר לשנות ה-30 של המאה ה-13. במאה ה-15 הוסיף הבישוף תומאס בקינגטון את האגף הצפוני, המשמש כיום כמגורי הבישוף.
הבניין שופץ והורחב על ידי בנג'מין פרי (Benjamin Ferrey) בין 1846 ו-1854.
מצפון לקתדרלה ומחובר אליה באמצעות שער השרשרת נמצא ויקארס קלוז (Vicars' Close), רחוב שתוכנן במאה ה-14 שנטען כי הוא רחוב המגורים העתיק ביותר באירופה, שבו כל הבניינים למעט אחד שרדו בשלמותם.
בבניינים שברחוב מתגוררים עובדים בקתדרלה דוגמת החברים במקהלת הגברים.
הבניינים ברחוב כוללים את אולם הכמרים (Vicars Hall) והשער בקצה הדרומי, וקפלת הכמרים (Vicars Chapel) והספרייה בקצה הצפוני.
הצייר האנגלי ויליאם טרנר ביקר בוולס ב-1795, וערך שרטוטים של המבנים בסביבה וציור בצבע מים של החזית המערבית, שכיום מוצג במוזיאון טייט בריטניה.
אמנים אחרים שציירו את הקתדרלה והציורים מצויים באוספים לאומיים הם אלברט גודווין (Albert Goodwin), ג'ון סייר (John Syer) וקן הווארד (Ken Howard).
הקתדרלה שימשה כהשראה לרומן ההיסטורי עמודי תבל של קן פולט, והוצגה בעיבוד הטלוויזיוני מ-2010 של הרומן כקתדרלת קינגסברידג' הבדיונית, תוך שינוי משמעותי של המגדל המרכזי.
פנים הקתדרלה שימש לאפיזודה "ניסוי לזרוס" (The Lazarus Experiment) בסדרה דוקטור הו, כשצילומי החוץ נעשו בקתדרלת סאת'ק.
קתדרלת ולדימיר הקדוש (באוקראינית: Собор святого Володимира) היא קתדרלה במרכז קייב, בירת אוקראינה.
בשנים 1992–2018 הייתה זו הקתדרלה הראשית של "הכנסייה האורתודוקסית האוקראינית - פטריארכיית קייב", מאז איחוד הכנסייה האורתודוקסית האוקראינית ב-2018, היא אחת משתי הקתדרלות הראשיות.
ב-1852 החליט פטריארך מוסקבה ורוס כולה להקים קתדרלה מרכזית בקייב לציון 900 שנה להתנצרות רוס של קייב על ידי ולדימיר הראשון, נסיך קייב, הוא ולדימיר הקדוש.
עד 1859 גויס מן הציבור סך של 100,000 רובל שאפשרו את הקמת המבנה, לצד תרומה של מיליון לבנים מאת לאוורת קייב-פצ'רסק.
הקתדרלה נחנכה בשנת 1882, אך עבודות הפנים לא הסתיימו עד 1896.
הקתדרלה כוללת שש ספינות ושלושה אפסיסים ומכוסה בשבע כיפות.
גובה הצלב המוצב על הכיפה המרכזית הוא 49 מטרים מעל פני האדמה.
פנים הקתדרלה מכוסה בפסיפסים מרהיבים בשלל צבעים, שנעשו על ידי אמנים מוונציה וציורי פרסקו שנעשו על ידי אמנים כמיכאיל נצרוב , מיקולה פימוננקו, ויקטור וסנצוב, מיכאיל ורובל ואחרים.
דלתות הכניסה מעוטרות בעיטורי ברונזה ובהם תמונות מחיי אולגה הקדושה.
האיקונוסטאזיס עשוי שיש לבן מקרארה.
הקתדרלה סבלה נזקים ב-1920, בעת המלחמה הפולנית-סובייטית.
בעת השלטון הסובייטי שימש המקום כ"מוזיאון לדת ולאתאיזם".
הכנסייה שבה לתפקד כמבנה דת לאחר מלחמת העולם השנייה והייתה למרכז הדתי של קייב ואוקראינה כולה ואחת הכנסיות האורתודוקסיות הפעילות היחידות בברית המועצות שהיו פתוחות ללא הגבלה לציבור.
ב-1988 נחגגו בה חגיגות האלף להתנצרות רוס של קייב.
עם התפרקות ברית המועצות ב-1991 ניטש מאבק על השליטה בכנסייה בין פלג הכנסייה האוקראינית שביקש להישאר כפוף לפטריארך מוסקבה ורוס כולה לבין הפלג הלאומני שביקש להשתחרר ולהפוך לכנסייה אוטוקפלית (בלתי-תלויה).
פלג זה, "הכנסייה האורתודוקסית האוקראינית - פטריארכיית קייב" ניצח בהתמודדות והפך את הכנסייה לקתדרלה הראשית שלו ומקום מושבו של פטריארך אוקראינה האוטוקפלי.
בשנת 2018 התאחדו הפלגים העצמאיים של הכנסייה האוקראינית והכריזו על הקמת הכנסייה האורתודוקסית האוקראינית, ועל הקתדרלה כמקום מושבו של הפטריארך, לצד קתדרלת סופיה הקדושה.
קתדרלת טרואל (בספרדית: Catedral de Teruel), או בשמה המלא קתדרלה דה סנטה מריה דה מדיאוויה דה טרואל (Catedral de Santa María de Mediavilla de Teruel) היא כנסייה קתולית בעיר טרואל במחוז טרואל, באראגון שבספרד.
הכנסייה, המוקדשת למרים, אם ישו, היא דוגמה בולטת לאדריכלות בסגנון מודחאר.
יחד עם כנסיות אחרות בעיר ובמחוז סרגוסה היא מוגדרת מ-1986 כאתר מורשת עולמית של אונסק"ו.
האפסיסים הרומנסקים הוחלפו באותו סגנון גותי-מודחאר כבר במאה ה-14, כפי שניתן לראות בכניסה לקפלה הגדולה.
מספר התומכות הצטמצם בחצי, מה שהגדיל את כמות האור ואת החלל הפנימי בספינות בעלות הקשתות המחודדות.
בשנת 1423 העלה האנטי-אפיפיור האראגוני בנדיקטוס השלושה עשר (במקור פדרו מרטינס דה לונה), מה שכונה "האפיפיור לונה", את הכנסייה למעמד של .
האלמנטים בסגנון המודחאר השתנו מעט מאז.
בשנת 1538 הוקם של הספינה המרכזית על ידי מרטין דה מונטלבאן בסגנון -מודחאר.
הוא נבנה על פי תוכנית מתומנת על קשתות זווית ועל חלונות ביפוריים חיצוניים עם עיטורי פלטרסק.
מאוחר יותר, בשנת 1587, עם הקמת , הועלה הבניין למעמד של קתדרלה ונחנך ככזה.
לבסוף, בשנת 1909, החזית הדרומית נבנתה בסגנון נאו-מודחאר על בסיס עיצוב של פאו מונגיו (Pau Monguió).
את מגדל המודחאר החלו להקים בשנת 1257. החלק התחתון שלו הוא קמרון חבית שעוברים ושבים יכולים לעבור דרכו.
זהו אחד ממגדלי מודחאר העתיקים בספרד.
הוא בצורת ריבוע עם שלושה צדדים מעוטרים בשפע באריחי אסולחו מזוגגים.
החלק העליון הוא מגדל תאורה מתומן מהמאה ה-17.
לאחר השלמת מגדל המודחאר, בוצעו שינויים נוספים במחצית השנייה של המאה ה-13 בניהולו של המורסקו חוסף, הספינות הוגבהו (בהתאם לכללים של האדריכלות הגותית להגביה את התקרה במטרה לגרום לאדם תחושה שהוא קטן וחסר חשיבות לעומת האל), נבנו אפסיסים חדשים בסגנון מודחאר, ובוצע קירוי של הספינות בתקרות באותו סגנון.
הבנייה המקורית של הבניין התקדמה מהאפסיסים למגדל מודחאר.
כעת, השיפוצים התקדמו בכיוון ההפוך.
ואכן, מרגע שגובהן של שלוש הספינות הועלה והתאורה שופרה, והוסדרה תקרת המודחאר החדשה מעל הספינה המרכזי, נוצר המצב שקצה הכנסייה התגמד והיה לא פרופורציונלי ביחס לספינות החדשות.
לפיכך נבנה מקום המצלב ושלושה אפסיסים חדשים.
עבודה זו הושלמה עם פירוק הפיגומים שתמכו בקשתות הטיוח והצביעה בשנת 1335, לפי רשימת חשבונות שנמצאו בארכיון הקתדרלה.
כמעט כל תקרות מודחאר בנויות מפאנלים שקועים (coffer), כלומר רק אלמנטים דקורטיביים.
במקרה זה מדובר בחיפוי התקרה, שהמסגרת שלו תומכת בחלקה העליון של הספינה ומייצבת את המבנה.
היא קרויה "הקפלה הסיסטינית" של אמנות מודחאר, בגלל הערך האדריכלי והציורי הגדול שלה.
אורכה 32 מטר, והיא מתוארכת למאה ה-14. בפאנלים השקועים של התקרה יש ציורים של קצינים, בעלי מלאכה, דמויות היסטוריות ויצורים פנטסטיים.
הסוגים האנושיים המגוונים והמגוון הנרחב בדימויים הציוריים נשמרו היטב מכיוון שהם כוסו בתקרה נאו-קלאסית מזויפת במאה ה-18, שהגנה על הציורים מפני מזג אוויר סגרירי.
נגרם לה נזק מסוים בהפצצות מלחמת האזרחים בספרד, אך הנזקים תוקנו.
מגדל התאורה תוכנן בשנת 1537 על ידי האומן חואן לוקאס "בוטרו" (Juan Lucas "Botero"), שהיה האדריכל של מגדל התאורה על קשתות הזווית המודחארים בקתדרלת סלבדור דה סרגוסה ושל .
המגדל הוקם בשנת 1538 על ידי הבנאי הראשי מרטין דה מונטלבאן.
מגדל התאורה האיר את עבודת האמנות החדשה מאחורי המזבח הראשי (1536), יצירת מופת של הרנסאנס של הפסל גבריאל יולי (Gabriel Yoly).
בסביבות שנת 1700 שונה החלק האחורי הגותי של הקתדרלה הראש הגותי ליצירת אמבולטוריום.
כמו כן, הקישוט שונה כדי להתאים אותו לטעמים הנאו-קלאסיים, כשהוא מסתיר מאחורי תקרה מזויפת מהמאה ה-18 את תקרת המודחאר המקורית, מה ששמר על הציורים.
בשנת 1909 נבנתה החזית הדרומית ההיסטורית, שמשלבת מבנה נאו-רומנסקי של מעגליים למחצה עם עיטורים בסגנון נאו-מודחאר טיפוסי.
המבנה תוכנן על ידי אדריכל המודרניזם הקטלאני פאו מונגיו.
הפורטיקו נסגר עם שער ברזל מאת מתיאס אבאד (Matías Abad), בהשראת בית המקהלה בתוך הקתדרלה, שנעשה על ידי האומן קניאמצ'ה (Cañamache) מהמאה ה -15.
המגדל, התקרה ומגדל התאורה של קתדרלת טרואל הוכרזו, יחד עם המכלול המונומנטלי של מבנים בסגנון מודחאר של העיר, אתר מורשת עולמית על ידי אונסק"ו בשנת 1986.
קתדרלת המולד של ישו (בקופטית: ⲡⲓⲉⲣⲫⲉⲓ ⲛ̀ⲕⲁⲑⲉⲇⲣⲁ ⲛ̀ⲧⲉ ⲡϫⲓⲛⲙⲓⲥⲓ ⲙ̀ⲡⲭⲣⲓⲥⲧⲟ) היא קתדרלה קופטית-אורתודוקסית, שנמצאת בבירת מצרים החדשה.
הכנסייה נחנכה על ידי נשיא מצרים, עבד אל-פתאח א-סיסי ועל ידי האפיפיור ה־118 של הכנסייה הקופטית, תאודורוס השני ב-6 בינואר 2019. זו הכנסייה הגדולה ביותר במזרח התיכון.
בינואר 2017 ומספר שבועות לאחר פיגוע הירי באל-מניא בו נרצחו כ-29 נוצרים קופטים הורה נשיא מצרים, עבד אל-פתאח א-סיסי להקים מסגד וכנסייה בבירת מצרים החדשה שיהיו המסגד והכנסייה הגדולים ביותר במצרים וזאת על מנת שיהפכו לסמל של דו-קיום ואחדות לאומית.
למעשה, במשך עשרות שנים הוגבלת המכסה להקמה כנסיות במצרים וזאת כדי להימנע מפגיעה באסלאם, עם זאת באוגוסט 2017 הפרלמנט המצרי החליט להסיר את המגבלות ובכך התאפשרה בנייתה.
הקתדרלה נבנתה על ידי מהנדסים מכוחות הצבא המצרי.
ב-6 בינואר 2019 נחנכה הכנסייה על ידי נשיא מצרים, עבד אל-פתאח א-סיסי ועל ידי האפיפיור ה־118 של הכנסייה הקופטית, תאודורוס השני ב-6 בינואר 2019. זו הכנסייה הגדולה ביותר במזרח התיכון.
מסגד אל-פתאח אל-עלים נחנך אף הוא באותו יום.
קתדרלת נוטרדאם דה פארי היא קתדרלה גותית בעיר פריז, מקום מושבו של הארכיבישוף של פריז.
הקתדרלה נמצאת בלבה הגאוגרפי וההיסטורי של פריז, באי איל דה לה סיטה (Île de la Cité) שבלב נהר הסן, במקום שמשמש לפולחן מזה כ־2,000 שנה.
בניית המבנה הגותי הנוכחי החלה ב־1163, תחת שלטון לואי השביעי, והסתיימה ב־1345.
משמעות שמה של הקתדרלה בצרפתית היא "גבירתנו", על שם מרים, אם ישו.
כנסיות וקתדרלות רבות בצרפת ובמדינות דוברות צרפתית אחרות קרויות בשם "", ולכן נהוג להבדיל את זו שבפריז על ידי הוספת הסיומת "דה פארי", כלומר: "של (העיר) פריז".
הקתדרלה נחשבת ללבה ההיסטורי של העיר ולאחד מסמליה המפורסמים, והיא אחד ממוקדי התיירות החשובים והמרכזיים בעיר עד היום.
הקתדרלה נבנתה תחילה בסגנון גותי מוקדם (Early Gothic) בעקבות בזיליקת סן-דני והקתדרלות בסנס, בנואיון ובלאן באמצע המאה ה-12, במטרה להתעלות עליהן, אך בעקבות הדוגמה של קתדרלת שארטר, עברה שיפוצים בסגנון גותי בשל (High Gothic).
ב־1240 הייתה קתדרלת נוטרדאם אחת הראשונות ששילבו באדריכלותן את הסגנון הגותי הקורן (Rayonnant Gothic), דבר שהתבטא בעיקר בשני חלונות רוזטה בקצות בית הרוחב הנחשבים לטובים מסוגם.
בניית הקתדרלה הושלמה רק ב־1345 ומאז היא מהמבנים הידועים בפריז.
בזכות מעמדה הרם שרדה הקתדרלה גם בתקופות קשות כמו המהפכה הצרפתית שבה נהרסו עשרות מבני דת וכנסיות גותיות.
במאה ה-19, בעקבות התחזקות התנועה הרומנטית והתחייה הגותית ומאמציו של ויקטור הוגו, החלו עבודות לתיקון ושיפוץ הקתדרלה, עליהן הופקד אז'ן עמנואל ויולה-לה-דוק, אדריכל נאו-גותי, משמר והיסטוריון ידוע, מחשובי האדריכלים של התקופה.
לה-דוק הוסיף צריח מחודד מעל מקום המצלב במקום מגדל פעמונים שנהרס במאה ה-18 וכן פסלי גרוטסק, חימרות וגרגוילים.
מלבד אדריכלותה הקנונית, הקתדרלה ידועה באוצרות האמנות שלה הכוללים פסלים, ציורים, חלונות ויטראז' ושרידי קדושים.
הקתדרלה היא אתר סיפורו של ויקטור הוגו, הגיבן מנוטרדאם.
הוגו היה פעיל מרכזי בתנועת התחייה הגותית לשימור ולשחזור מבנים וקתדרלות שנבנו בסגנון הגותי.
ב־15 באפריל 2019 בערב פרצה בקתדרלה שרפה גדולה אשר כילתה את גג הקתדרלה והובילה לנפילת הצריח ולנזק רב.
הליך השיפוצים והשחזור נמשכו כ-5 שנים, והקתדרלה נפתחה מחדש בטקס חגיגי ב-7 בדצמבר 2024.
לקראת סוף המאה ה-12 החלה באירופה תקופה של פריחה דתית, תרבותית, אדריכלית וכלכלית.
מסעי הצלב הפכו את הבנייה בלבנים לנפוצה הרבה יותר, לצד השפעות נוספות באמנות ובתרבות שבאו מהמזרח התיכון.
תקופה זו של יציבות ופריחה אפשרה בניית מבנים מפוארים מלבנים, בניגוד למבני העץ שהיו נשרפים חדשות לבקרים.
כוחה של הכנסייה בתקופה זו היה חזק, והעושר הרב שלה התבסס על נחלות ורכוש שתוגברו בתרומות של אצילים ושל פשוטי העם.
בערים, הבישופים היו בעלי מעמד רם והשפעה רבה, ולעיתים אף ניהלו רבעים שלמים.
על רקע זה החלה בנייה של קתדרלות אבן מפוארות שהוקמו כדי לרומם את מעמד הכנסייה בעיני פשוטי העם, וכן כדי להוות ביטוי נשגב לאמונה הנוצרית.
תחילה נבנו מבנים אלה בסגנון הרומנסקי הכבד, אך במרכז צרפת החל להתפתח הסגנון הגותי (1136, 1140–1144) שהעמיד מבנים מפוארים, גדולים ויפים הרבה יותר.
העיר פריז במיוחד זכתה לפריחה ולשגשוג כלכלי, אוכלוסייתה גדלה באופן ניכר והיא הייתה למרכז של סוחרים, מלומדים ובעלי מלאכה.
בנוסף, היוותה העיר את המרכז הפוליטי של ממלכת צרפת, הודות למלכי צרפת לואי השישי (1108–1137) ולואי השביעי (1137–1180) שקבעו בה את בירתם ואת מקום מושבם.
איל דה לה סיטה, האתר של קתדרלת נוטרדאם, משמש כמקום פולחן זה כאלפיים שנה.
תחילה היה בו מקדש גאלו-רומאי לכבוד האל יופיטר, ובהמשך נבנתה במקום הכנסייה הנוצרית הראשונה של פריז – בזיליקת סנט אטיין, שהוקדשה לסטפנוס הקדוש.
בשנת 528 הקים כילדבר הראשון, מלך הפרנקים, על חורבות המבנים הקודמים כנסייה גדולה יותר, אשר הפכה לקתדרלה הראשונה של העיר כבר במאה ה-10. בהמשך נבנתה קתדרלה רומנסקית, ולבסוף הקתדרלה הגותית.
בניית הקתדרלה הנוכחית החלה ב־1163, תחת שלטונו של לואי השביעי, ונסתיימה ב־1345.
במאה ה-12, לאחר שהבזיליקה במקום הפכה ל"כנסייה הקהילתית של מלכי אירופה", החליט הבישוף מוריס דה סילי (Maurice de Sully) שהבזיליקה הרומנסקית אינה ראויה דיה לתפקידה הרם.
הוא הורה על הריסתה עם כניסתו לתפקיד הבישוף של פריז, ב־12 באוקטובר 1160. דה סילי הושפע מהכנסיות הגותיות הראשונות – בזיליקת סן-דני בפריז (1140-1144), קתדרלת סנס (1142) והחזית של קתדרלת שארטר (1145) שהציגו מבנים מפוארים ותמירים, מרובים בקישוטים, פיסול גותי ואור לעומת האדריכלות הרומנסקית הפסאודו-מבצרית שהתבטאה בכנסיות חשוכות ופשוטות יחסית.
לפי האגדה, דה סילי שרטט את חזונו למבנה בחול שמחוץ לכנסייה המקורית.
כדי להתחיל את הבנייה הרס הבישוף מספר בתים באי וסלל דרך חדשה (Rue Neuve-Notre-Dame") ברוחב של שישה מטרים להובלת חומרי בנייה לכנסייה החדשה.
שאיפתו הייתה גם לבנות קתדרלה שתהיה גבוהה יותר מכל קודמותיה, והרף שהוצב היה אולם תווך הגבוה בשליש מהאולם הגבוה ביותר שהיה בצרפת עד אז.
הבנייה החלה ב־1163 תחת שלטון לואי השביעי, והדעות חלוקות אם היה זה הבישוף מוריס דה סילי או האפיפיור אלכסנדר השלישי שהניח את אבן הפינה של הקתדרלה, אך מוסכם ששניהם נכחו בטקס זה.
הבישוף דה סילי הקדיש את מרבית חייו ועושרו לבניית הקתדרלה.
ב־1175 החלו העבודות על הספינה הראשית, וב־1182 הושלמו בניית האפסיס ובניית בית המקהלה (Choir).
ב־1196, שנת מותו של הבישוף דה סילי, הושלמה הספינה הראשית.
הקמת החזית המערבית ושני מגדליה החלה בסביבות שנת 1200, לפני שהספינה הראשית הושלמה.
הקתדרלה הייתה אחד מן המבנים הראשונים שנעשה בהם שימוש בתמיכות דואות, תמיכות חיצוניות דמויות צלעות בצורת חצי קשת, שתמכו בעומס הרב של המבנה הגבוה.
למעשה, פיתוח טכנולוגיית התמיכות הדואות נולד מהרצון ליצור אולם תווך (nave) גבוה כל כך בנוטרדאם.
לאחר כמה ניסיונות ומודלים מבניים של סוג התמיכות החדש החלה בנייתן, ובעקבות כך החלו להיבנות תמיכות דואות גם בקתדרלות נוספות ברחבי צרפת.
בעת הבנייה עבדו על הקתדרלה מספר אדריכלים, כפי שעולה מן הסגנונות השונים בקומות השונות של המגדלים.
בין השנים 1210–1220 השגיח האדריכל הרביעי על בניית הקומה עם חלון הרוזטה וההיכלים הגדולים מתחת למגדלים, וב־1220 הותקנה הרוזטה בחזית המערבית, בקוטר 9.6 מטר.
ב־1225 נשלמה העבודה על החזית המערבית, והמגדלים הושלמו ב־1250. חזיתות בית הרוחב נבנו בסגנון גותי קורן (שאך נולד בפריז): ב־1250 הותקן חלון הרוזטה הצפוני מאת ז'אן דה של (Jean de Chelles), בקוטר 12.9 מטר, וכעבור עשור נוסף תואמו הדרומי שקוטרו זהה, מאת פייר דה מונטריי (Pierre de Montreuil).
הקתדרלה כולה הושלמה בסביבות 1345.
במאות ה-13 וה-14 בוצעו השלמות ושינויים בקתדרלה, הוספת תמיכות דואות באפסיס, השלמתן של קפלות מתחת לתמיכות הדואות והקמת סורג אבן המפריד בין הספינה הראשית לבית המקהלה.
הקתדרלה עצמה בנויה בשילוב סגנונות גותי מוקדם (Early Gothic) וגותי בשל (High Gothic).
ב־1548 פגעו בקתדרלה ההוגנוטים, שהתפרעו בעקבות ועידת טרנטו.
בזמן שלטונם של לואי ה-14 ולואי ה-15 בסוף המאה ה-17, נערכו שינויים משמעותיים בקתדרלה כחלק מגל חידוש קתדרלות ברחבי אירופה.
בתהליך זה נהרסו קברים וחלונות ויטראז', אך חלונות הרוזטה ניצלו מגורל זה.
האדריכל שביצע את השינויים ב־1771 היה ז'רמן סופלו (Germain Soufflot).
מגדל הפעמונים שמעל מקום המצלב נהרס במהלך המהפכה הצרפתית, ב־1792. ב־1793 הפכה הקתדרלה ל"מקדש התבונה", ורבים מאוצרותיה הושמדו או נגנבו.
מספר פסלים נותצו ונהרסו, בעיקר בגלריית מלכי יהודה וישראל, ובמשך תקופה החליפה "הגברת חירות" את המדונה על מספר מזבחים.
בזמן המהפכה הצרפתית הותכו כל הפעמונים פרט לגדול שבהם לתעשיית הנשק, והמבנה שימש מחסן מזון.
בעקבות מאמציהם של אנשי רוח שהפיחו את רוח התחייה הגותית ובראשם ויקטור הוגו, יזמה הממשלה תוכנית שחזור שהחלה ב־1845. על השחזור הופקדו ז'אן-בטיסט-אנטואן לאסיס (Jean-Baptiste-Antoine Lassus) ואז'ן עמנואל ויולה-לה-דוק (Eugène Viollet-le-Duc).
ב־31 במאי 1864 נחנכה מחדש הקתדרלה המשופצת.
ב־1871 הובילה התקוממות אזרחית להקמתה של הקומונה הפריזאית, שכמעט והעלתה את הקתדרלה באש.
על פי כמה תעודות, מספר ספסלים בקתדרלה הוצתו.
ב־1939 היה חשש שמפציצים גרמניים יהרסו את החלונות ויפזרו רסיסי זכוכית בשטח הכנסייה וסביבה, על כן ב־13 בספטמבר 1939 הוסרו החלונות.
הם הוחזרו למקומם בתום המלחמה.
ב־1991 יזמה ממשלת צרפת תוכנית מקיפה של אחזקה ושימור, שכללה ניקוי ושחזור של פסלים ישנים.
התכנית יועדה להימשך כ־10 שנים, אך נמשכה מעבר לכך.
ב־2007 הוסרו הפיגומים מהחזית המערבית, אך השיפוצים נמשכו.
ב־15 באפריל 2019 סמוך לשעה 19:00 פרצה שריפת ענק בקתדרלה, שנגרמה ככל הנראה עקב עבודות שיפוצים במבנה, אשר בוצעו עקב סדקים שהתגלו בגג המבנה ושהצריך שיפוץ דחוף.
כתוצאה מן השרפה נגרם לקתדרלה נזק כבד: צריח המצלב קרס, כל הגג נשרף, נגרם נזק נוסף לחלקים במבנה, ורוב חלונות הויטראז'ים נהרסו.
עם זאת, חלון הרוזטה הצפוני שרד.
שלד המבנה, קמרונות האבן והחזית המערבית שרדו, והקתדרלה ניצלה מהרס מוחלט.
הקתדרלה נסגרת מדי יום בשעה 18:45 והאש החלה כחמש דקות לאחר מכן.
יצירות האומנות הרבות שבמקום חולצו כולן מן השרפה.
למחרת האסון, רשויות צרפת הבטיחו לשקם את הקתדרלה ולשחזר את החלקים שנהרסו בשרפה ותוך פחות מיממה גייסו תרומות של למעלה מ־800 מיליון אירו.
הצפי היה שהשיקום והשחזור עשויים להימשך כ־10 שנים.
נשיא צרפת הבטיח ש"הקתדרלה תיבנה מחדש תוך 5 שנים", ובאוגוסט 2023 נמסר כי תפתח לקהל ב-8 בדצמבר 2024. הנשיא מינה את הגנרל הצרפתי (הרמטכ"ל הצרפתי לשעבר) ז'אן-לואי ז'ורז'לן, כאחראי על עבודות השיקום של הקתדרלה, ובאוגוסט 2023 נהרג הגנרל בטיול בפירנאים.
את ז'ורז'לן החליף סגנו פיליפ ג'וסט.
בעוד ששחזור פנים הקתדרלה הושלם בסוף 2024, העבודות על חוץ הקתדרלה צפויות להימשך עוד מספר שנים.
הקתדרלה נפתחה בטקס חגיגי ותפילת מיסה מיוחדת ב-7 בדצמבר וב-8 בדצמבר 2024.
במהלך ההיסטוריה הארוכה שלה, הייתה קתדרלת נוטרדאם אתר למספר טקסים ואירועים חשובים בתולדות צרפת, בהם:
1185: קריאתו של הרקליוס מקיסריה למסע הצלב השלישי מהקתדרלה, עוד בטרם הושלמה בנייתה.
1229: ביום חמישי הקדוש, רמו השביעי רוזן טולוז ביקש את סליחת האל, לואי התשיעי וממלכת צרפת בדרך של "קנס מכובד" , על שלא נלחם בכת הקתרית בתחומי ממלכתו.
1239: הבאת כתר הקוצים של ישו, לקתדרלה בידי לואי הקדוש במהלך בנייתה של סנט שאפל.
1302: פתיחת ישיבת המדינה הכללית הראשונה בידי פיליפ הרביעי "הנאה".
21 בפברואר 1431: תחילת משפט הכפירה של ז'אן ד'ארק.
16 בדצמבר 1431: הכתרתו של הנרי השישי, מלך אנגליה, כמלך צרפת, במהלך מלחמת מאה השנים.
ההכתרה נעשתה כתגובה להכתרתו של שארל השביעי – מלך צרפת, בשנת 1429, בקתדרלת ריימס.
1447: שארל השביעי חוגג בטה דאום את שחרור פריז.
7 בנובמבר 1455: בקשת איזבל רומי, אמה של ז'אן ד'ארק, שיוצא צו אפיפיורי שיבטל את הרשעתה ככופרת.
24 באפריל 1558: נישואי הדופן פרנסואה, בנו של אנרי השני, למרי, מלכת הסקוטים.
22 ביוני 1559: נישואי אליזבת דה ולואה, נסיכת צרפת (על ידי מיופה־כח) עם פליפה השני, מלך ספרד
1563: הלווייתו הממלכתית של פרנסואה, דוכס גיז שנרצח במצור על אורליאן.
18 באוגוסט 1572 (שישה ימים בטרם טבח ליל ברתולומאוס הקדוש): נישואי מרגריט דה ולואה, בתו של אנרי השני, לאנרי השלישי, מלך נווארה (לימים אנרי הרביעי, מלך צרפת).
22 במרץ 1594: אנרי הרביעי, מלך צרפת חוגג את כניסתו לפריז הבירה בטה דאום, בו ציין גם חמש שנים לניצחונו על הליגה הקתולית בקרב ארק.
1660: טה דאום לרגל נישואי לואי הארבעה עשר, מלך צרפת.
בטקס השתתף פרנסואה אנרי דה־מונמורוסי "לוקסמבורג" המכונה גם "הרפד של נוטרדאם", לימים מרשל צרפת, שהביא את דגלי אויבי המלך במלחמת צרפת–ספרד שהסתיימה מעט קודם לכן.
1668: אנרי דה־לה־טור ד'אוברני "טורן" מעונה על אמונותיו הפרוטסטנטיות.
2 במרץ 1687: ז'אק-בנין בוסואה נושא את "תפילת האבל על הנסיך הגבוה והעוצמתי מאוד לואי דה בורבון, נסיך דה קונדה.
1768: החלטת הגאוגרפים למדוד את כל המרחקים מפריז מהקתדרלה.
4 במאי 1789: חגיגת אספת המעמדות של 1789 בהמנון בוא, רוח בורא.
2 בנובמבר 1789: על פי "צו על רכוש הכמורה שהועמד לרשות האומה", הקתדרלה עוברת לבעלות המדינה.
10 בנובמבר 1793: הקומונה של פריז הופכת את הקתדרלה ל"מקדש התבונה", ובהמשך ל"מקדש הישות העליונה".
2 בדצמבר 1804: הכתרת נפוליאון בונפרטה ואשתו ז'וזפין דה בוארנה בידי האפיפיור פיוס השביעי.
נפוליאון נטל את הכתר מידי האפיפיור, והכתיר את עצמו ואת אשתו במו ידיו.
9 ביוני 1811: טבילתו של נפוליאון השני, יורשו של נפוליאון בונפרטה.
מהפכת יולי 1830: ארמון הארכיבישוף הסמוך לקתדרלה נבזז.
בשנה הבאה נבזזו חדר הכמורה והאוצר בקתדרלה.
מרץ 1835: לבקשת הבישוף ייסנט לואי דו-קיילן, התקיימה באולם הכנסים של נוטרדאם ועידה לחניכת הנוער לנצרות, בראשות ז'אן-בטיסט אנרי לקורדר.
הוועידה התקיימה שוב בשנה הבאה, ומ-1841 עד היום מדי שנה.
30 בינואר 1853: נישואי נפוליאון השלישי, קיסר צרפת.
14 ביוני 1856: טבילת הנסיך האימפריאלי נפוליאון אז'ן לואי.
1894: הלווייתו הממלכתית של נשיא צרפת מארי פרנסואה סדי קארנו.
19 ביולי 1896: הלווית המרקיז אנטואן אמדי מרי ונסון מונקה אמט דה-ולומברוזה שנהרג בידי מורדים בתוניסיה.
1900: בחירתו של לואי ויירן כנגן העוגב של הקתדרלה, לאחר שגבר בתחרות קשה על 500 מתחרים, מנגני העוגב המוכשרים ביותר באותה תקופה.
1909: טיהור ז'אן ד'ארק מאשמה בידי הכנסייה.
ינואר 1910: שיטפון 1910 בפריז הגיע לחזית הקתדרלה.
17 בנובמבר 1918: עצרת לחגיגת ניצחון במלחמת העולם הראשונה, עם טה דאום.
ראש ממשלת צרפת ז'ורז' קלמנסו, שהיה אנטי-דתי ולפיכך תמך בהפרדת הדת מהמדינה, לא השתתף בעצרת, והרשויות האזרחיות ארגנו טקס נפרד למחרת בכיכר הקונקורד בו סירב הקרדינל להשתתף.
1923: הלווייתו הממלכתית של מחבר הרומאנים והעיתונאי מוריס בארס.
1929: הלווייתו הממלכתית של מרשל צרפת פרדיננד פוש.
1931: הלווייתו הממלכתית של מרשל צרפת ז'וזף ז'ופר.
11 בפברואר 1931: אנטוניטה ולריה ריווס מרקדו קסטייאנוס התאבדה ביריות אל ליבה, על ספסל אל מול פסלו של ישו הצלוב.
1932: הלווייתו הממלכתית של נשיא צרפת פול דומר.
1934: הלווייתו הממלכתית של נשיא צרפת רמון פואנקרה.
1936: הלווייתו הממלכתית של חוקר הקטבים ז'אן-באטיסט שארקו.
אפריל 1944: הקרדינל אימנואל סואה, הארכיבישוף של פריז, ערך קבלת פנים חגיגית למרשל צרפת אנרי פיליפ פטן.
יוני 1944: אותו הארכיבישוף ערך את הלווייתו של פיליפ אוריו.
אוגוסט 1944: הגנרל דיטריך פון קולטיץ סירב לציית להוראת אדולף היטלר, שתבע את הרס פריז בכלל ונוטרדאם בפרט.
26 באוגוסט 1944: שירת מגניפיקט לחגיגת שחרור פריז מידי גרמניה הנאצית, במעמד הגנרלים שארל דה גול ופיליפ לקלרק, לאחר מצעד צבאי בשאנז אליזה.
יריות ממקור לא ידוע נורו במהלך הטקס וגרמו להפסקה לזמן-מה.
9 במאי 1945: הקרדינל אימנואל סואה בירך את הגנרל דה-גול, את חברי ממשלת צרפת ואת שגרירי ארצות הברית, ברית המועצות והממלכה המאוחדת.
לאחר מכן הושרו טה דאום והמנון צרפת להודיה על ניצחון בעלות הברית בזירה האירופית במלחמת העולם השנייה.
1947: הלווייתו הממלכתית של מרשל צרפת פיליפ לקלרק
1952: הלווייתו הממלכתית של מרשל צרפת ז'אן דה לאטר דה טסיני.
1955: הלווייתו הממלכתית של המחזאי, המשורר והדיפלומט פול קלודל
1967: הלווייתו הממלכתית של מרשל צרפת אלפונס ז'ואן.
12 בנובמבר 1970: עריכת תפילת האשכבה וטקס מחווה לאומי לגנרל שארל דה גול.
1974: טקס מחווה לאומי לנשיא צרפת ז'ורז' פומפידו.
31 במאי 1980: ביקור האפיפיור יוחנן פאולוס השני, שערך מיסה בקדמת הקתדרלה.
1996: טקס מחווה לאומי לנשיא צרפת פרנסואה מיטראן.
1997: ביקור האפיפיור יוחנן פאולוס השני.
26 בינואר 2007: הלווייתו של האב פייר.
ספטמבר 2008: ביקור האפיפיור בנדיקטוס השישה עשר.
22 באוקטובר 2008: מיסת רקוויאם לזכר האחות אימנואל.
3 ביוני 2009: טקס אזכרה לקורבנות טיסה 447 של אייר פראנס שטסה מריו דה ז'ניירו לפריז.
דצמבר 2012 עד נובמבר 2013: חגיגות 850 שנה לקתדרלה, במסגרתם הותקנו פעמונים חדשים.
15 בנובמבר 2015: אירוע לזכר המוני ההרוגים בימים הקודמים בפיגועי נובמבר 2015 בפריז, שנפתח בצלצול פעמון של רבע שעה.
15 באפריל 2019 - השרפה בקתדרלת נוטרדאם: שרפה כילתה את הצריח המחודד ואת הגג המכסה את הספינה, את בית המקהלה ואת בית הרוחב.
7 בדצמבר 2024: נזקי השריפה תוקנו הקתדרלה נפתחה מחדש בטקס חגיגי.
בחזית הקתדרלה שני מגדלי פעמונים ושלושה שערים.
החזית נחשבת ליצירת מופת של אדריכלות גותית בזכות הפרופורציות ההרמוניות שלה ותכנונה הגאומטרי, שהתבסס על עיגול ועל ריבוע, שתי צורות גאומטריות שהיו בעלות משמעות סמלית בתאולוגיה הנוצרית.
מרסל אובר תיאר את החזית המערבית כאחת החזיתות "המפורסמת ביותר של ימי הביניים, יצירת מופת של קומפוזיציה וביצוע".
בשלושת שערי הכניסה משולבים פסלים גותיים בעיצוב עשיר ומגוון.
בטימפנון של השער המרכזי מופיע תיאור יום הדין האחרון: ישו שופט את האנושות, מימינו – הצדיקים בגן עדן, ומשמאלו הרשעים שבגיהנום.
בחלקה התחתון של הקשת מוצגת הביאה השנייה של ישו.
מימין לשער – דמות הנצרות, כשפניה גלויות, ומשמאל לו – דמות היהדות, כשפניה מכוסות (הצגת ה"אקלזיה", הכנסייה השולטת, מול ה"סינגוגה", היהדות המושפלת.
מוטיב האקלזיה וסינגוגה הוא מוטיב בולט באמנות הנוצרית בימי הביניים).
השער הדרום־מערבי מוקדש לאנה הקדושה, אמה של מריה הקדושה, שלה מוקדש השער הצפון-מערבי.
מעל השער הצפוני, המוקדש למריה, ישנו גמלון שאינו בולט.
מעל השערים מוצבת גלריית המלכים: 28 פסלים המציגים את מלכי ישראל ויהודה.
מלכי יהודה הם צאצאי בית ישי, אביו של דוד המלך, ונחשבים על פי הנצרות לשושלת שממנה נולד ישו.
פסלים אלה הפכו לדמויות המייצגות את מלכי צרפת, וכך נתפשו החל מ־1248. כתוצאה מכך, ניזוקו הפסלים קשות במהפכה הצרפתית.
בעת המהפכה הצרפתית נותצו הפסלים על ידי ההמון שחשב אותם למלכי צרפת (ראשי הפסלים המנותצים מוצגים במוזיאון קלוני ברובע הלטיני שבעיר).
הפסלים שוחזרו והוצבו במקומם המקורי.
הרוזטה – קוטרה 9.6 מטר, היא נבנתה בצורה כה טובה, כך שאין בה עיוותים גם לאחר 700 שנים.
בחזית, לפני חלון הרוזטה, מוצגים המדונה והילד ישו, עם שני מלאכים לצידם; משני צידי הרוזטה מוצגים פסליהם של אדם (מימין) ושל חוה (משמאל).
הם מוצבים כך שטבעות חלון הרוזטה יוצרות הילה סביבם.
מימין ומשמאל לפסלי אדם וחוה מוצגים פסלים המזכירים את החטא הקדמון.
פסלים אלו נוספו על ידי ויולה-לה-דוק במאה ה-19. גובה החזית הוא 69 מטר ורוחבה 41 מטר.
החזיתות של בית הרוחב (טרנספט) של הנוטרדאם, שנבנו כחצי מאה לאחר החזית המערבית, הן דוגמה בולטת לסגנון גותי קורן (Rayonnant): קווים אנכיים, חלונות רוזטה דמויי פרח/השמש, גמלוני Wimperg חדים, פיסול גותי רב ושני צריחים מחודדים המאגפים כל חזית.
חוץ המבנה בולט גם בשל התמיכות הדואות המרשימות.
התמיכות הדואות לא תוכננו במקור, אך נוספו כדי לחזק ולתמוך בעומס היתר שנוצר בהגבהת הקיר הדק.
שני מגדלי הקתדרלה לא הושלמו מעולם.
עמנואל – הפעמון הגדול במגדל הדרומי (ימני) – שוקל 13 טון וענבלו 500 ק"ג (אותו הניע קווזימודו, הגיבן המכוער בסיפורו של ויקטור הוגו, שאהב את אסמרלדה היפה).
מסופר שנשות פריז זרקו תכשיטי זהב וכסף אל כור ההתכה ובו נחושת רותחת, וצליל הפעמון נעשה לזך וטהור במיוחד.
בראש המגדלים נתן הארכיטקט דרור לדמיונו, ועיצב מיני דמונים (יצורים מפלצתיים בעלי כוח על אנושי) וכימרות, בעלי הבעה משונה, גופות בעלי צורה מוזרה ודמויות גרוטסקיות של מפלצות העולות מתוך פינות המגדלים.
אוסף פסלי הגרוטסקים והכימרות ידוע כ"גלריית הכימרות".
לצד הגרוטסקים נבנו גם גרגוילים – מרזבים המעוצבים כשדים, דרקונים או דמויות מעוותות.
מטרתם, מלבד ניקוז המים, היה להפחיד רוחות רעות ולמנוע מהם להיכנס לקתדרלה.
מעל מקום המצלב (crossing) נבנה ב־1250 מגדל פעמונים ובמאה ה-17 הכיל 5 פעמונים.
במשך המאות מצבו התדרדר והוא נהרס בשנים 1786–1792 מטעמי בטיחות.
במאה ה-19 החליף אותו האדריכל ויולה-לה-דוק בצריח מחודד מסוג flèche המתנשא לגובה של .
בצריח אין פעמונים, אך בפסל התרנגול הגאלי שבראשו נמצאים שלושה רליקים – חלק מכתר הקוצים של ישו, שריד קודש של סן דני ושריד קודש של ז'נביב הקדושה.
צריח זה נהרס בשרפה הגדולה ב־2019, אך פסל התרנגול שרד ונמצא בהריסות.
ב-2024 הוחלף צריח זה בצריח חדש כמעט זהה במראהו עם פסל תרנגול גאלי חדש מצופה זהב.
גובה צריח ה-flèche החדש הוא .
בשיפוצים של ויולה-לה-דוק הוחזר המראה המקורי למפרצים הקרובים לבית הרוחב אך שאר המפרצים נותרו עם שלושה אזורי קיר.
השימוש בקמרונות בני שש צלעות מעיד גם הוא על כך שהקתדרלה נבנתה במקור בסגנון גותי מוקדם ורק אחר כך שופצה בסגנון גותי בשל (High Gothic).
באוצר הכנסייה – חלקים מן הצלב האמיתי, כתר הקוצים של ישו, ומסמר קדוש מן הצלב.
בפנים נמצאת הקריפטה ובה קברים של האפיפיורים של פריז ובקשת הפנימית – ציורי תבליט מחיי ישו.
בקתדרלת נוטרדאם יש שלושה חלונות רוזטה (חלונות עגולים ובהם תחרת חלונות המזכירה עלי כותרת של פרח): בחזית המערבית (בקוטר 9.6 מטר), בחזית הצפונית ובחזית הדרומית (שניהם בקוטר 12.9 מטר).
שלושת החלונות נחשבים ליצירת מופת של הגותיקה.
חלונות הרוזטה בשני קצוות בית הרוחב (טרנספט) נבנו בשנים 1250–1260 ותוכננו בסגנון גותי בשל (High Gothic) קורן (Rayonnant), בעוד שהרוזטה בחזית המערבית תוכננה בסגנון גותי מוקדם (זאת ניתן לראות מהאופן השטוח בו יושבים חלונות אלה על הקירות לעומת החלון המערבי).
חלון הרוזטה הדרומי, מאת פייר דה מונטריי (Pierre de Montreuil), מתאר את "ניצחונו של ישו" וסצנות מהברית החדשה ושולט בו גוון צבע של סגול.
בחלון הצפוני (שמאלית מהכניסה), מאת ז'אן דה של (Jean de Chelles) מתוארות סצנות מהתנ"ך סביב מריה, אם ישו ושולט בו גוון צבע של כחול.
ברוזטה המערבית (מעל העוגב מהמאה ה-18) ובה סמלי גלגל המזלות, חודשי השנה והתכונות הטובות והרעות.
מחוץ לרוזטה, בחזית המערבית, נמצאים פסלים של מריה, אם ישו וישו התינוק המוקפים בשני מלאכים.
הם ממוקמים כך שטבעות חלון הרוזטה יוצרות הילה סביבם.
חלונות הרוזטה הצפונית והמערבית שמרו על רוב הזכוכית המקורית, בעוד שהחלון הדרומי הוא רפליקה של החלון המקורי.
שלושת חלונות הרוזטה שרדו את השרפה בקתדרלת נוטרדאם ב־2019.
הקתדרלה עטורה בפסלים רבים בסגנון הפיסול הגותי.
הפסלים הידועים ביותר של הקתדרלה הם פסלי הגרגוילים (מרזבים בצורת מפלצות, חיות ויצורים מעוותים) ופסלי כימרה, שחלקם נוספו על ידי ויולה-לה-דוק במאה ה-19.
כמו בקתדרלת שארטר, שלושת השערים המערביים מעוטרים בפיסול רב ומפותח בנושאים דתיים:
בשער הצפוני מוקדשת התוכנית הפיסולית למרים, אם ישו (מריה, המדונה) ומתארת את מותה, עלייתה לגן עדן והכתרתה כמלכת השמיים (נושא "הכתרת המדונה" רווח באמנות הנוצרית של ימי הביניים).
במשקוף שמעל השער שלושה נביאים ושלושה מלכים מהתנ"ך נושאים תפילין.
מעל המשקוף, בטימפנון, מתואר מותה של מריה, כאשר ישו ושנים עשר השליחים מקיפים אותה.
מעל סצנה זו מתוארת הכתרת המדונה, כאשר מריה יושבת על כס מלכות לצד ישו, הוא מעניק לה שרביט והיא מוכתרת בידי מלאך.
מעל הטרימו מופיעה חופה המסמלת את ירושלים השמיימית ומתחתיה תיבת נוח.
במסורת הנוצרית מריה מתוארת כ"תיבת נוח" חדשה, שכן היא מקיימת את הבטחתו של אלוהים להציל את האנושות.
בטרימו פסל מריה ובנה ישו התינוק בידיה.
מצידי השער פסלי עמוד ששוחזרו על ידי ויולה-לה-דוק וסדנתו, ובהם: מצד שמאל – הקיסר קונסטנטינוס, מלאך, סן דני ערוף הראש ומלאך נוסף; מצד ימין – יוחנן המטביל, סטפנוס הקדוש, סן ז'נביב והאפיפיור סילבסטר.
בבסיסי פסלי העמוד ישנם גילופים המתארים את חיי האדם, חלוף העונות ואת מזלות גלגל המזלות (זודיאק).
בשער המרכזי התוכנית הפיסולית מוקדשת ליום הדין האחרון כפי שמתואר בבשורה של מתי.
השערים והפסלים נוצרו בשנות ה-20 וה-30 של המאה ה-13. במשקוף מתוארים המתים הקמים מקברם ואת המלאך מיכאל שוקל את נשמתם וקובע האם פניהם שמאלה – לגן עדן, או ימינה – לגיהנום.
בטימפנון יושב ישו על כס שמיימי ומציג את פצעיו לראווה.
משני צדדיו, מלאכים הנושאים את סמלי הפסיון: השמאלי נושא הרומח הקדוש (הרומח אמיתי ועשוי ברזל) ואת מסמרי הצליבה, והימני את הצלב עצמו.
בארכיוולטים מתוארים פמליית גן העדן: שלושת האבות, נביאים, מורי הכנסייה, קדושים מעונים ובתולות.
בצד השמאלי מתוארות בתולות עם מנורת שמן בוערת ומצד ימין בתולות טיפשות שבמנורתן אזל השמן והיא כבתה.
זהו משל שמטרתו לשכנע את בני האדם החיים למעשים טובים ולדבקות באמונה.
השער שונה ב־1771 בידי ז'רמן סופלו (Soufflot) לבקשת הארכיבישוף: הטרימו הוסר ובמקומו נוספה חופה המכסה את הסקרמנט, ארקדה מעץ מעוטרת במונוגרמה של מריה וכתר המוחזק בידי שני מלאכים, דלתות העץ מהמאה ה-13 הוחלפו בדלתות עץ בהם מתואר ישו נושא את הצלב ובתולה עצובה.
במאה ה-19 שחזר ויולה-לה-דוק את השער כפי שהיה במאה ה-13, כולל שחזור המשקוף, הבתולות בארכיוולטים, פסלי העמוד של שנים עשר השליחים והחזרת הטרימו.
השער הדרומי נקרא שער אנה הקדושה ומוקדש לאמה של מריה.
זהו השער הקדום ביותר מבין השלושה, והוא נוצר בסביבות 1200. הפיסול בטימפנון הוא פיסול רומנסקי ישן שיועד במקור לכנסיית סן אטיין שנהרסה.
בטימפנון מתוארת מריה יושבת על כס מלכות, ועל ברכיה ישו אוחז בספר חוקים.
היא מברכת את בנה ואת המביטים בה.
מצדם, שני מלאכים ומשמאל – בישוף פריז, וימין – מלך צרפת.
על הארכיוולטים מתוארת הפמלייה השמיימית בפיסול גותי הרמוני ומתוחכם.
באפריז מתוארים גם נישואיהם של אנה ויואכים, וכן של מריה ויוסף.
בלינטלים שמתחת לטימפנון מתוארת הגעתו של ישו לארץ, מהבשורה (על לידתו) ועד להתגלות.
פסלי העמוד, שנהרסו ב־1793, שוחזרו במאה ה-19 בידי ויולה-לה-דוק וכוללים משמאל את מלכת שבא, שלמה המלך ופטרוס, ומימין את פאולוס, דוד המלך, בת שבע ומלך נוסף.
בטרימו מתואר מרסל הקדוש, בישוף פריזאי מהמאה ה-5 שלפי המסורת הסיר קללת מזל רע ופורענויות שהייתה על הדיוקסיה.
שער בית הרוחב הדרומי מוקדש לסטפנוס הקדוש (סנט אטיין) שנהפך למרטיר (קדוש מעונה) אחרי שנסקל באבנים כאשר קרא את הבשורה.
השער מתאר את חייו ומותו של סטפנוס, את עלייתו השמיימה לגן עדן ואת ישו מקבל אותו.
בשער ישנם גם מדליונים המתארים חיי פרופסורים וסטודנטים באוניברסיטת פריז.
שער בית הרוחב הצפוני מוקדש למרים, אם ישו (מריה) ומתאר כיצד השפיעה על ילדותו של ישו.
בנוסף מספר הפיסול את האגדה על תאופיל (Théophile) שמכר את נשמתו לשטן כדי להפוך לבישוף, מתחרט על מעשיו ונגאל על ידי מריה.
גם בתוך הקתדרלה עצמה יש פסלים רבים.
המפורסם שבהם הוא פסל של המדונה וישו התינוק, המוקדש ל"נוטרדאם דה פארי".
הפסל פוסל במאה ה-14 עבור הקפלה של Saint Aignan והועבר לקתדרלה רק במאה ה-18. בהתחלה הוא החליף את פסל הטרימו שנותץ במהפכה הצרפתית בשער המוקדש למריה אך בשיפוצים של ויולה-לה-דוק הועבר ליד העמוד הדרום־מזרחי, שם הוא שוכן.
בנוסף לפיסול העשיר, הקתדרלה מכילה גם ציורים.
סדרת ציורים ידועה ששכנה בקתדרלה היא Les Grands Mays, שנתרמה על ידי גילדת הצורפים הפריזאית בשנים 1630–1707. הציורים צוירו על מצע גדול, וגובהם הממוצע הוא כ־3 מטרים.
הם מתארים את מעשיהם של שנים עשר השליחים ותלמידיו של ישו להפצת תורתו.
כ־76 ציורים כאלה נעשו בידי מיטב אמני פריז, והם ניתלו בספינות המשניות ובקפלות של הקתדרלה.
בעת המהפכה הצרפתית הועברו הציורים למוזיאונים, ורק מאוחר יותר הוחזר חלקם לקתדרלה.
הם הוסרו בשנית במאה ה-19 מאחר שנחשבו ללא מתאימים לסגנון הקישוטי של הקתדרלה.
נותרו רק 50 מהציורים, ורק 13 מהם נמצאים בתצוגה בקתדרלה.
בפינה המזרחית של בית הרוחב הדרומי נמצא ציור של תומאס אקווינס שצויר ב־1648.
גובה המגדלים המערביים: 69 מטר.
גובה צריח המצלב של ויולה לה-דוק: 93 מטר.
גובה קמרונות הספינה הראשית/אולם התווך: 35 מטר.
אורך הספינה הראשית: 134 מטר.
רוחב אולם התווך: 41 מטר.
אורך מרבי של התמיכות הדואות: 15 מטר.
קוטר הרוזטה המערבית: 9.6 מטר.
קוטר הרוזטות בבית הרוחב: 12.9 מטר.
מספר מדרגות במגדל הפעמון: 442.
משקל הפעמון "עמנואל": 13 טון.
אוצר הקתדרלה עשיר וכולל שרידי קודש לצד תשמישי קדושה יקרים ויצירות אמנות יקרות.
בית האוצר ממוקם דרום־מזרחית לבית הרוחב הדרומי.
במהלך השנים סבל האוצר מאבדות רבות, כאשר חפצים יקרים, ובעיקר כאלה העשויים מזהב או מכסף הותכו ונמכרו כדי לממן צרכים כלכליים של הכנסייה והמלוכה.
בתקופת המהפכה הצרפתית הולאם אוצר הקתדרלה וכל האוצרות הותכו או נמכרו.
ב־3 במרץ 1791 הוצא צו שכל חפץ שלא משמש לפולחן יוחרם ויותך, וב־10 בספטמבר 1792 הורחב הצו גם לגבי חפצים ששימשו לפולחן פעיל.
אחרי הקונקורדט הוקם האוצר מחדש, וחפצי ערך רבים נתרמו הודות לנפוליאון בונפרטה, הכמורה ומאוחר יותר המלוכה.
ברם, במהומות של 1830 ו-1831 שוב נפגע האוצר ואבדו חפצים רבים.
ב־1905 נחקק חוק הפרדת הדת מהמדינה בצרפת, והמדינה הלאימה אוצרות שהיו בקתדרלה קודם לחוק זה.
מאז לא קרו אסונות רבים לאוצר, למעט מספר גנבות.
בית האוצר גם הוא סבל מנזקים במהלך השנים.
מאז הקמת הקתדרלה היה ממוקם האוצר דרומית דרום־מזרחית לבית הרוחב הדרומי.
במאה ה-18 עמד בית האוצר כמעט חרב והאדריכל ז'רמן סופלו תכנן בית אוצר חדש בשילוב סגנונות גותי ויווני.
אבן הפינה הונחה ב־12 באוגוסט 1755. ברם, בית האוצר ניזוק באופן בלתי-הפיך במהומות של 1830 ו-1831 ולא ניתן היה לשחזרו.
ויולה-לה-דוק ולאזוס בנו בית אוצר חדש בשנים 1845–1850 והקימו אותו סביב קלויסטר ובו חלונות ויטראז' יפים.
חלונות בית האוצר נעשו על ידי Maréchal de Metz.
ומתארים את הבישופים והארכיבישופים של פריז.
ויולה-לה-דוק לא בנה רק את בית האוצר אלא תכנן גם חלק מהריהוט שבתוכו, כולל הארונות ומספר חפצים.
בכניסה לבית האוצר תלויים שניים מציוריו: ביזת ארמון הבישוף ב־14 בפברואר 1831, וטיוטה של צריח המצלב.
האוצר היקר ביותר בקתדרלה הוא קופסה עגולה מזהב דמוית גביע המעוטרת בכתר המכילה לפי המסורת שרידים מכתר הקוצים של ישו.
קופסה זו תוכננה על ידי ויולה לה-דוק ויוצרה על ידי הצורף פלסיד פוסיילג-ריסאן (Placide Poussielgue-Rusand).
ויולה-לה-דוק תכנן את הקופסה בהשראת קופסה דומה מימי הביניים.
הקופסה מעוטרת בכתר ועליו שושני פלר דה ליס, סמל לבית קאפה – המלוכה של צרפת.
את המגש הראשון תומכות תשע כימרות.
המגש מקושט ברקמת חוטי זהב ואבני חן.
בין הכימרות פסלים של הלנה הקדושה המחזיקה את הצלב, המלך בולדווין השני, קיסר קונסטנטינופול שכשרביטו וכדור המלכות שלו בידו, ולואי הקדוש המחזיק את כתר הקוצים בידיו כאשר הוא יושב על כס מלכות שראשי אריות מהווים את מסעדי הזרועות שלו.
מעל למגש הראשון עמוד מרכזי מעוטר בעלווה ועליו המגש השני, עליו נמצא קופסה המכילה את שריד הקודש.
המגש השני מעוטר בנישות ובהן פסלי השליחים מתחת לחופות.
מעל המגש השני נמצא כתר ועליו שושני פלר-דה-ליס משובצים באבני חן יקרות.
הקופסה שתכנן ויולה-לה-דוק בסגנון נאו-גותי החליפה קופסה בסגנון קלאסי שנוצרה תחת שלטון נפוליאון בונפרטה עבור כתר הקוצים.
הקופסה של ויולה-לה-דוק נבחרה כדי לכבד את "האדריכלות הלאומית" של צרפת, הלא היא האדריכלות הגותית.
אף כי מספר עוגבים הותקנו בקתדרלה לאורך השנים, הראשונים שבהם לא היו מתאימים למבנה.
בקתדרלה היה עוגב מאז בנייתה, ויש תיעוד של עוגב בקתדרלה מהמאה ה-13. עוגב מתקדם ראשון הותקן בתחילת המאה ה-18 בידי פרנסואה-אנרי קליקו .
חלק מהצינורות המקוריים של קליקו בחטיבת הדוושות ממשיכים להישמע בעוגב גם היום, למעלה מ־270 שנה אחרי שהותקנו.
העוגב שופץ ונבנה מחדש כמעט לחלוטין במאה ה-19 בידי אריסטיד קאוואייה-קול .
בתחילת 1989 נעשה שחזור נוסף בעוגב, שהסתיים ב־1992.
לעוגב הגדול של קתדרלת נוטרדאם יש 7,800 צינורות, 900 מהם מסווגים כהיסטוריים.
העוגב בעל 109 משלבים, חמש מקלדות בנות 56 קלידים כל אחת ומקלדת דוושות בת 32 קלידים.
בדצמבר 1992 הושלמה עבודת מחשוב העוגב, שכללה את חיבורו לרשת LAN מקומית.
משרת נגן העוגב של קתדרלת נוטרדאם נחשבת לאחת המשרות הנחשקות ביותר בתחום זה בצרפת, ביחד עם המשרה המקבילה בכנסיית סן-סולפיס בגדה השמאלית שבה נמצא העוגב הגדול ביותר של קאבאייה-קול.
בין נגני העוגב הידועים ביותר של נוטרדאם נמנה לואי ויירן , שהחזיק בה בשנים 1900–1937. בתקופת כהונתו, שונה צבע האורגן של קאבאייה-קול, בייחוד בשנים 1902 ו-1932. פייר קושרו הוביל שינויים נוספים (רבים מהם תוכננו בידי ויירן), כולל הפיכת הפעולה לחשמלית (בין השנים 1959-1963).
הקונסולה המקורית של קאבאייה-קול הועברה למוזיאון הקתדרלה והוחלפה בקונסולה חדשה בסגנון אנגלו-אמריקני.
שינויים נוספים כללו הוספת משלבים בין השנים 1965–1972, בייחוד בחטיבת הדוושות (פדלים); חיבור מחדש של תערובת המשלבים; וההוספה של 3 מעצורי קנים "en chamade".